

uvádza americký film spoločnosti Sony Pictures



**(ELYSIUM)**

**Scenár a réžia:** Neill Blomkamp

**Produkcia:** Bill Block, Neill Blomkamp, Simon Kinberg

**Vedúci výpravy:** Philip Ivey

**Kostýmy:** April Ferry

**Supervízor vizuálnych efektov:** Peter Muyzers

**Kamera:** Trent Opaloch

**Strih:** Julian Clarke, A.C.E. a Lee Smith, A.C.E

**Hudba:** Ryan Amon

**Hrajú:**

Matt Damon (Max De Costa)

Jodie Foster (tajomníčka Delacourt)

Sharlto Copley (Kruger)

Alice Braga (Frey)

Diego Luna (Julio)

William Fichtner (John Carlyle)

Wagner Moura (Spider)

**© SONY PICTURES**

[**www.itafilm.sk**](http://www.itafilm.sk)[**www.sonypictures.com/movies/elysium/**](http://www.sonypictures.com/movies/elysium/)

**SYNOPSA**

V roku 2154 sa spoločnosť delí na dve triedy: bohatých, ktorí žijú v dokonalom svete vesmírnej stanice Elysium a ostatných, obyvateľov preľudnenej a zruinovanej planéty Zem. Ľudia na Zemi vedú zúfalý boj so zločinom a chudobou, devastujúcimi všetko naokolo. Jediný, kto môže nastoliť rovnosť medzi oboma svetmi je Max (Matt Damon), obyčajný človek s jasným cieľom: dostať sa na Elysium. Čaká ho nebezpečná misia, na ktorej mu skríži cestu vládna tajomníčka Delacourt (Jodie Foster) a jej vojenské jednotky. Ak sa mu podarí zvíťaziť, zachráni nielen seba, ale aj milióny ľudí na Zemi.

**O FILME**

V roku 2009 sa ako blesk z jasného neba objavil na filmovej scéne režisér Neill Blomkamp s celovečerným debutom *District 9*. Snímka vyvolala nadšené reakcie divákov i kritiky. Ohúril ich najmä Blomkampov novátorský režisérsky štýl a originalita. Rozhodujúce boli však i témy, ktorých sa dej dotýkal. Kombinácia sci-fi, mimozemšťanov a pozastavenie sa nad naliehavými sociálnymi otázkami zaujali nielen divákov na celom svete, ale aj členov Akadémie filmových umení a vied, ktorí snímku nominovali na Oscara v kategórii najlepší film a najlepší adaptovaný scenár.

Tentokrát sa Blomkamp vracia so sci-fi snímkou *Elysium*, v ktorej spoznáme dva úplne odlišné svety: preľudnenú, zruinovanú planétu Zem a umelo vybudovanú vesmírnu stanicu Elysium, ktorá patrí najbohatším. Zatiaľ čo v roku 2013 šesť astronautov žije a pracuje na medzinárodnej vesmírnej stanici krúžiacej asi 400 kilometrov nad povrchom Zeme, podľa Blomkampovej vízie sa tieto skromné začiatky rozrastú do supermoderného kolosu pre bohatých. „Táto myšlienka je istým spôsobom absurdná,“ hovorí Blomkamp. „Predstava, že tam budú vynášať kamene, cement, betón, bazény –skrátka všetko potrebné na vybudovanie luxusnej vesmírnej stanice- je na smiech. Zároveň je to základná idea filmu: ľudia na Elysiu majú nepredstaviteľne veľa peňazí a tieto zdroje použijú na vytvorenie odľahlého, takmer hermeticky uzavretého prostredia. Tento svet bude patriť len im. Z tohto uhlu pohľadu je *Elysium* opakom sci-fi o mimozemskej invázii, stále však ide o zachovanie pôvodného spôsobu života, ibaže dejiskom nie je Zem, ale vesmír.“

Blomkamp sa pri vytváraní kontrastu medzi vzdialeným dokonalým Elysiom a zruinovanou Zemou inšpiroval skutočnými udalosťami: „V 70-tych rokoch sa skutočne uvažovalo nad vybudovaním vesmírnej stanice, ktorú by ľudia teoreticky mohli raz obývať. Jedným z najznámejších projektov takéhoto vesmírneho kolosu bol tzv. Stanford Torus. Baví ma pohrávať sa s týmto nápadom a okoreniť ho bohatstvom, diamantmi a luxusnými vilami. Predstava, že sa na vesmírnej stanici v tvare bochníka nachádzajú pompézne a nablýskané vily mi pripadá skutočne vtipná a vyvoláva vo mne nutkanie nakrútiť o tom film.“

Simon Kinberg, ktorý je spolu s Blomkampom a Billom Blockom producentom filmu tvrdí, že neutíchajúca aktivita na Elysiu a politický podtext filmu spolu dobre fungujú vďaka Blomkampovmu scenáru. „*Elysium* je predovšetkým akčný film, no cítiť tam i Neillov záujem o svetové dianie a politiku,“ poznamenáva. „Pozornému divákovi neuniknú témy, ktoré by v letnom akčnom filme asi nečakal. Dúfam, že si to všetci užijú a možno aj popremýšľajú nad dianím okolo seba.“

„Chcem robiť nadnesené filmy rovnako ako chcem robiť filmy o vážnych témach,“ hovorí Blomkamp. „Pracujem predovšetkým s vizuálnou stránkou. Nekladiem si za cieľ robiť príliš vážne filmy. Mám rád akciu a vizuálne hodnotné zábery. Tam to pre mňa začína. Zaujímam sa aj o politiku, takže keď mám hotové prostredie, postavy a príbeh, vždy mi tam chtiac-nechtiac preniknú politické témy, ktoré ma zaujímajú. Väčšinou ide o rozsiahlu spoločenskú problematiku, ktorú sa snažím uchopiť s ľahkosťou a nadhľadom. Diváci k týmto témam určite zaujmú iný postoj, ak sa objavia v sci-fi žánri. Najdôležitejšie pre mňa je, aby bol film zábavný a pod povrchom skrýval hodnotnú ideu. Aby to skrátka nebolo len o popcorne.“

Zatiaľ čo sa *District 9* nepriamo dotýkal sociálnej problematiky, delenia spoločenských vrstiev a rasizmu, *Elysium* rozoberá dôležité otázky existencie ľudstva a jeho smerovania. „Celý film je alegóriou,“ pokračuje. „Často premýšľam nad sociálnymi rozdielmi a ich dôsledkoch na imigráciu. Ak to takto pôjde ďalej, svet bude čoskoro pripomínať *Elysium*. “

Podľa Blomkampa film síce spadá do sci-fi, no jadro základného konfliktu je reálnejšie ako si myslíme. „Keď vidíte blahobyt na Elysiu v kontraste s chudobou na Zemi, môže sa to zdať ako extrém vzdialený realite. Práve naopak. Deje sa to na Zemi aj v tejto chvíli,“ dodáva. „V Mexico City, Johannesburgu, Riu si najvyššie spoločenské vrstvy žijú v luxuse za vysokými múrmi uprostred oceánu chudoby. Myslím si, že podobne dopadnú aj mestá v USA, preto sa dej odohráva v Los Angeles. Rozdiely však nemôžu trvať večne. Neviem, ako to celé dopadne. Budeme postupovať vpred alebo to vzdáme? *Elysium* predstavuje rázcestie.“

Blomkamp sa už dlho pohrával s myšlienkou postaviť proti sebe extrémnu chudobu a extrémne bohatstvo. V minulosti dokonca vytváral vo Photoshope fotografické koláže s podobnou tematikou. „Na jednej z fotografií sa hrajú deti v Sudáne a ďaleko v pozadí sa týči nápis Hollywood. Na ďalšej vidíme autobus preplnený Indmi smerujúci z Červeného námestia. Sú to zaujímavé obrázky, dokonca až šokujúce spôsobom, ktorý dobre funguje vo filme,“ hovorí Kinberg.

V centre chaosu na Zemi, medzi oboma svetmi, je Max (Matt Damon). „Max trpí smrteľnou chorobou. Musí sa dostať na Elysium, pretože len tam ho dokážu vyliečiť. Avšak postupne si uvedomí, že jeho problém je ďaleko univerzálnejší,“ hovorí Blomkamp. „Nakoniec bojuje nielen za seba, ale aj za záchranu ľudí na Zemi.“

Jodie Foster si zahrá po boku Matta Damona nekompromisnú tajomníčku Delacourt, rozhodnutú uchrániť Elysium pred votrelcami. „V jej očiach je Elysium utopická vízia Zeme. Mohla tiež prekvitať a prosperovať, ale nestalo sa,“ hovorí Foster. „Nesmie dopustiť, aby do sveta vyvolených prenikli imigranti zvonku. S príchodom novej liberálnejšej vlády sa situácia nevyvíja podľa jej predstáv. Nezabudla na postupný úpadok Zeme a hlavný dôvod prečo vzniklo Elysium. Vie, čo bude nasledovať. Ak dáte Elysium všetkým, nakoniec nebude patriť nikomu.“

Sharlto Copley, Blomkampov priateľ z detstva a hlavný predstaviteľ snímky *District 9*, si zahrá záporného hrdinu Krugera. „Je to bývalý vojak, teraz profesionálny zabijak na Zemi, ktorý slúži elite z Elysia,“ vysvetľuje Blomkamp.

„Sharlto vždy vie, ako vytvoriť vtipnú situáciu, neraz aj podvedome,“ hovorí Blomkamp. „Dokonca v tých najextrémnejších a najstrašnejších situáciách mu nechýba cynický, prirodzený humor. Nikdy nehrá presne podľa scenára. Stačí, ak mu dám základnú charakteristiku postavy a on ju zahrá tak skvele, že z neho neviem spustiť oči.“

V prípade Krugera vychádzal Copley z vlastných skúseností. „Kruger nie je Juhoafričan, no rozhodol som sa ho hrať tak, akoby ním bol,“ hovorí. „Inšpiroval som sa dvoma juhoafrickými stereotypmi. Po prvé, má zmysel pre sarkazmus a silný prízvuk typický pre drsnú štvrť The South južne od Johannesburgu. Po druhé, je to vojak. Počas apartheidu existovala bojová jednotka v rámci juhoafrickej vojenskej obrany s názvom 3-2 Battalion. Napáchala veľa zla, no boli to vysoko rešpektovaní vojaci. Zúčastnili sa bojov v Angole počas „Bushových vojen“, aby zabránili šíreniu komunizmu v Afrike. Krugerova brada, vojenské šortky a  vražedné bojové schopnosti boli prevzaté práve od nich.“

Podobne ako Copley, aj ostatní herci snímky *Elysium* sú možno menej známi v Amerike, no vo svojich rodných krajinách patria k hereckým hviezdam. „Tento projekt bol predurčený k tomu byť multikultúrny a medzinárodný,“ hovorí Kinberg. „Obaja hlavní predstavitelia, Alice Braga a Wagner Moura, pochádzajú z Brazílie. Wagner je v Brazílii asi na úrovni Willa Smitha, Toma Cruisa alebo Brada Pitta v ostatných krajinách sveta. Diego Luna je pre zmenu obrovská hviezda v Mexiku.“

„Nebol to štandardný kasting,“ hovorí Moura, hlavný protagonista najúspešnejšieho brazílskeho filmu všetkých čias *Elitná jednotka 2*. „Neill mohol osloviť ktoréhokoľvek herca z LA. Prečo teda vybral chlapíka z Brazílie? Myslím, že medzinárodné obsadenie pomôže hlavnej myšlienke filmu zameranej na sociálne rozdiely v spoločnosti.“

V snímke *Elysium* si Moura zahral kráľa podsvetia menom Spider alebo „pavúk“, ktorého opisuje slovami: „Má krv revolucionára a obchodníka s bielym mäsom. Spider pomáha ľuďom dostať sa ilegálne na Elysium. Možno si položíte otázku, prečo tam on sám neodíde? Jednoducho preto, že sa nechce stať jeho súčasťou. V hlave spriada väčšie plány.“

Alice Braga sa predstaví v úlohe Frey, Maxovej priateľky z detstva. „Vyrastali spolu v sirotinci,“ vysvetľuje. „Boli si ako brat a sestra, hoci sa ich životné cesty neskôr rozdelili. Frey sa odjakživa chcela stať zdravotnou sestrou a urobila všetko pre to, aby sa jej sen splnil. Max sa však nechal stiahnuť do drsného sveta zločinu. Napriek dlhému odlúčeniu jeden na druhého nezabudli. Vo chvíli ich opätovného stretnutia je všetko tak, ako predtým.“

Veľká časť filmu sa nakrúcala v Mexico City, ktoré vo filme predstavuje Los Angeles roku 2154, a vo Vancouveri, ktorý predstavuje Elysium. „Vancouver bola dokonalá voľba pre priestory vesmírnej stanice. Je to extrémne čisté a bezpečné mesto s vysokou životnou úrovňou obyvateľstva. Na druhej strane, Mexico City spĺňalo našu predstavu o L.A. v budúcnosti,“ hovorí Blomkamp. „Má rovnaké osvetlenie ako  L.A., podobnú povrchovú štruktúru, veľkosť, podnebie a znečistenie od smogu. Keď si predstavíte demografické zmeny, ktorými L.A. prejde počas nasledujúcich sto rokov, tak Mexico City je jeho presnou futuristickou verziou.“

Blomkamp tvrdí, že Mexico City má jedinečnú energiu, ktorá sa nedá vystihnúť slovami, no bolo dôležité ju zachytiť vizuálne. „Ak ste nikdy neboli v chudobných kútoch planéty -obvykle nazývaných krajiny tretieho sveta, ako napríklad časti Mexico City, Indie, Číny alebo Johannesburgu- nedokážete si predstaviť ako ich vníma domáce obyvateľstvo. Vládne tam totálna bieda a nedostatok zdravotníckej starostlivosti, no zároveň to tam srší energiou a optimizmom. A práve to som sa snažil zachytiť v našom filme,“ hovorí.

Ďalšou z vecí, ktorá zaujala kritiku i divákov v snímke *District 9* bola neopakovateľne reálna atmosféra vyvolaná strhujúcimi zábermi v štýle dokumentárneho filmu a televíznych reportáží. Kinberg tvrdí, že rovnaký pocit vyvolá v divákoch *Elysium*. „Slnko je skutočné, výpary sú skutočné, zápach je skutočný. Nechýba chaos, bieda a nástrahy veľkomesta. Akcia je drsná a reálna spôsobom netypickým pre sci-fi žáner.“

Supervízor špeciálnych efektov Peter Muyzers spolupracoval s režisérom Blomkampom aj na *Districte 9*. „V prípade *Districtu 9* bol postup jasný: vybrali sme si skutočné prostredie, kde sme umiestnili postavy najrealistickejšie ako to len išlo,“ hovorí. „*Elysium* bol pravý opak. Neill chcel vytvoriť neexistujúci svet, ktorý mal pôsobiť absolútne uveriteľne. A tak vzniklo fiktívne Elysium so skutočnými hercami. Keďže sa jedná o svet boháčov, doniesol nám Neill pre inšpiráciu obrázky luxusných obydlí v Beverly Hills a Hollywoode. S vedúcim výpravy Philom Iveym sme museli dotiahnuť všetky detaily: veľkosť Elysia, počet obyvateľov, množstvo domov a ich vzhľad, celkovú infraštruktúru stanice a spôsob, ako sa tam dá dostať. Výsledkom bol tri kilometre široký a šesťdesiat kilometrov dlhý prstenec s polmiliónovou populáciou.“